MARKUS 14, Nuwe Lewende Vertaling (NLV) | The Bible App
'n Vrou vereer Jesus met
1Dit was twee dae voor die Paasfees en die Fees van die Ongesuurde Brood. Die priesterhoofde en die skrifkenners was nog op soek na 'n geleentheid om Jesus in die geheim te vang en dood te maak. 2Want hulle het saamgestem: "Nie in die openbaar terwyl die skares feesvier nie; anders ontstaan daar oproer onder die volk."
3Intussen was Jesus in Betanië by die huis van Simon, die man wat van 'n ernstige velsiekte genees is. Tydens die ete kom daar 'n vrou in met 'n albaste fles vol egte, baie duur aromatiese olie. Sy breek toe die seël van die fles en gooi die olie oor Jesus se kop uit. 4Sommige van dié wat saam aan tafel was, was verontwaardig daaroor. "Hoekom hierdie verkwisting van duur olie?" het hulle gesê. 5"Ons kon dit vir 'n yslike bedrag verkoop het en die geld vir die armes gegee het." En hulle het haar uitgetrap.
6Jesus het hulle egter geantwoord: "Laat haar met rus! Waarom maak julle dit vir haar so moeilik? Sy het 'n weldaad aan My gedoen. 7Die armes sal julle altyd by julle hê, en julle kan enige tyd wanneer julle so voel, aan hulle goeddoen. Maar Ek sal nie meer lank by julle wees nie. 8Sy het haar allerbeste vir My gedoen. Sy het my liggaam vooruit gesalf vir my begrafnis.
9"Ek verseker julle, waar hierdie Goeie Nuus ook al oor die hele wêreld verkondig word, sal daar ook gepraat word van wat sy gedoen het, en so sal sy vir altyd onthou word!"
10Daarop het Judas Iskariot, een van die twaalf dissipels, na die priesterhoofde toe gegaan om met hulle reëlings te tref oor hoe hy Jesus aan hulle sou uitlewer. 11Toe hulle dit hoor, was hulle verheug en het hulle hom 'n bedrag geld beloof. Hy was toe op die uitkyk na 'n geskikte geleentheid om Jesus aan hulle uit te lewer.
12Op die eerste dag van die Fees van die Ongesuurde Brood – die dag waarop hulle die paaslammers geslag het – sê Jesus se dissipels vir Hom: "Waar wil U hê moet ons vir U die paasete gaan voorberei?" 13Hy stuur toe twee van sy dissipels met die opdrag: "Gaan stad toe. Daar sal julle 'n man sien wat 'n kruik water dra. Gaan agter hom aan 14en waar hy indraai, moet julle vir die huiseienaar sê: 'Die Leermeester vra: Waar is die gastekamer waar Ek die Paasfees saam met my dissipels kan geniet?' 15Dan sal hy vir julle 'n groot bovertrek wys wat klaar gereed staan. Dáár kan julle vir ons die maaltyd voorberei." 16Toe het die twee vooruit gegaan stad toe, en hulle het alles presies gekry soos Jesus vir hulle gesê het. En hulle het die paasmaaltyd voorberei.
17Teen die aand het Jesus toe saam met die twaalf dissipels daar aangekom. 18Terwyl hulle besig was om te eet, sê Jesus: "Ek sê nou vir julle, een van julle gaan My uitlewer, een van julle wat nou hier saam met My eet."
19Geweldig geskok vra hulle toe een vir een vir Hom: "Dit kan tog sekerlik nie ek wees nie?"
20Jesus het hulle geantwoord: "Hy is een van julle twaalf, een wat saam met My sy brood in die bak week. 21Ek, die Seun van die Mens, moet inderdaad sterf soos daar van My geskryf staan, maar dit sal bitter swaar gaan met die man wat My uitlewer. Hy moes liewer nooit gebore gewees het nie!"
22Terwyl hulle besig was om te eet, het Jesus brood geneem en God se seën daarop gevra. Toe breek Hy dit in stukke en gee dit aan sy dissipels met die woorde: "Neem en eet dit. Dit is my liggaam."
23Hy het ook die beker geneem en God daarvoor gedank. Hy het dit aan hulle gegee en hulle het almal daaruit gedrink. 24Hy sê toe vir hulle: "Dit is my bloed wat die verbond tussen God en sy volk verseël. Dit word vir baie vergiet. 25Ek verklaar nou hier plegtig dat Ek nie weer wyn sal drink nie tot op daardie dag wanneer Ek opnuut die feeswyn sal drink in die koninkryk van God."
26Hulle het toe die loflied gesing en uitgegaan na die Olyfberg toe.
ontken hy is sy dissipel
27Jesus sê toe vir hulle: "Julle gaan almal julle rug op My draai. Daar staan immers geskryf:
'Ek sal die skaapwagter doodmaak,
en die skape sal
28"Maar nadat Ek uit die dood opgewek is, sal Ek vooruit na Galilea toe gaan en daar vir julle wag."
29Petrus verseker Hom toe: "Al draai almal hulle rug op U – ék sal dit nie doen nie!"
30Jesus antwoord hom: "Glo My, Petrus, vannag nog, voor die tweede kraai van die haan, sal jy drie keer ontken dat jy my dissipel is."
31Maar Petrus het heftig aanhou sê: "Al moet ek saam met U sterf – ek sal U beslis nooit verloën nie!" En almal van hulle het dit beaam.
32Hulle kom toe by 'n plek met die naam Getsemane, en Jesus sê vir sy dissipels: "Sit julle hier terwyl Ek gaan bid." 33Daarop neem Hy Petrus en Jakobus en Johannes saam met Hom. Toe pak 'n geweldige ontsteltenis en benoudheid Hom 34en Hy sê vir hulle: "Ek is benoud tot sterwens toe! Bly hier en waak!" 35Hy het toe 'n entjie verder gegaan en op die grond neergeval en gebid dat, as dit moontlik was, die verskriklike uur wat aan die kom was, by Hom sou verbygaan. 36"Abba"– dit beteken Vader – het Hy gebid, "vir U is alles moontlik. Neem tog hierdie beker van lyding van My weg. Maar doen nogtans nie wat Ék wil nie, maar wat Ú wil." 37Hy kom toe terug by die dissipels en kry hulle aan die slaap. Hy sê vir Petrus: "Simon, slaap jy werklikwaar? Kon jy nie een uur waak nie? 38Wees waaksaam en bid. Anders sal die versoeking vir julle te sterk word. 'n Mens se gees is wel gewillig, maar jou liggaam hou nie altyd by nie."
39Hy het toe weer weggegaan en dieselfde gebed gebid. 40Toe Hy weer terugkom, kry Hy hulle weer aan die slaap, want hulle was so vaak dat hulle hulle oë net nie kon oophou nie. Hulle was te verleë om Hom te antwoord.
41Toe Hy die derde keer by hulle terugkom, sê Hy vir hulle: "Slaap en rus julle nog steeds? Dis nou genoeg! Die tyd het aangebreek. Ek, die Seun van die Mens, word nou oorgegee in die hande van slegte mense. 42Staan op, ons moet gaan. Kyk, my verraaier is hier."
43Dadelik hierna – Jesus was nog besig om te praat – kom Judas, een van die twaalf dissipels, daar aan met 'n groot klomp mense gewapen met swaarde en knuppels. Hulle is gestuur deur die priesterhoofde, die skrifkenners en die familiehoofde. 44Sy verraaier het reeds vooraf vir hulle 'n uitkenningsteken gegee met die woorde: "Die een wat ek met 'n soen sal groet, dit is hý. Arresteer hom en vat hom onder bewaking weg."
45Hy het toe direk na Jesus toe gekom en gesê: "Leermeester," en Hom gesoengroet. 46Toe het die ander Hom gegryp en gearresteer. 47Maar een van die omstanders het 'n swaard getrek, dit geswaai en die slaaf van die hoofpriester se oor afgekap.
48Toe vra Jesus vir hulle: "Is Ek dan 'n gevaarlike krimineel dat julle My met swaarde en knuppels kom vang? 49Hoekom het julle My nie gearresteer toe Ek dag vir dag by die tempel gesit en onderrig gee het nie? Maar hierdie dinge gebeur sodat wat in die Skrif staan, vervul kan word."
50Dit was toe dat almal Jesus net daar gelos het en gemaak het dat hulle wegkom. 51Daar was ook 'n jong man wat saam met Jesus na die tuin gekom het. Hy het net 'n naghemp om sy lyf gehad. Hulle probeer hom toe ook vang, 52maar hy het die naghemp net daar in hulle grypende hande gelos en kaal weggehardloop.
53Hulle het Jesus toe na die hoofpriester se woning toe gebring, waar al die priesterhoofde, die familiehoofde en die skrifkenners bymekaargekom het. 54Intussen het Petrus Hom op 'n veilige afstand gevolg tot in die binnehof van die hoofpriester se woning. Hy het 'n ruk lank daar by die dienspersoneel gesit en hom by die vuur warm gemaak.
55Binne die huis het die priesterhoofde, en trouens die hele Joodse Raad, getuienis teen Jesus probeer verkry wat tot sy doodstraf sou kon lei, maar hulle kon niks vind nie. 56Daar het inderdaad baie gekom om vals getuienis teen Hom af te lê, maar hulle het mekaar weerspreek. 57Daar staan toe sekere persone op wat bedrieglik die volgende teen Hom getuig: 58"Ons het hierdie man hoor sê: 'Ek sal hierdie tempel wat met mensehande gebou is, afbreek en in drie dae sal Ek 'n ander een oprig wat sonder mensehande gebou is.'" 59Maar selfs só het hulle getuienis nie geklop nie.
60Toe staan die hoofpriester in die vergadering op en vra vir Jesus: "Het jy geen verweer teen hierdie getuienis wat hulle teen jou inbring nie?" 61Maar Jesus het net bly swyg. Hy het hulle glad nie geantwoord nie. Die hoofpriester vra toe nog 'n keer vir Hom: "Is jy die Messias, die Seun van die lofwaardige God?" 62Jesus se antwoord was: "Ja, Ek is,
en julle sal vir My, die Seun van die
sien sit aan die regterhand van
en hoe Ek terugkom met die
van die hemel."
63Toe skeur die hoofpriester sy klere uit verontwaardiging en sê: "Watter ander getuies het ons nog nodig? 64Julle het sy godslastering gehoor! Wat is julle bevinding?"
Hulle het eenparig verklaar: "Hy is skuldig. Hy verdien die doodstraf."
65Sommige het op Hom begin spoeg en Hom geblinddoek. Daarna het hulle Hom met die vuis geslaan en vir Hom gesê: "Profeteer 'n slag!" Selfs die dienspersoneel het Hom in die gesig geklap toe hulle Hom wegvat.
66Petrus was nog steeds onder in die binnehof. Een van die diensmeisies wat vir die hoofpriester gewerk het, kom toe daar aan 67en sien vir Petrus waar hy hom by die vuur warm maak. Sy kyk toe stip na hom en sê: "Jy was mos ook saam met Jesus die Nasarener."
68Hy het dit egter ontken en gesê: "Ek weet glad nie waarvan jy praat nie." Hy staan toe verder weg na die voorportaal se kant toe. Net op daardie oomblik kraai daar toe 'n haan.
69Die diensmeisie kyk toe na hom en begin weer vir dié wat daar rondstaan, sê: "Hierdie man is ook een van hulle!" 70Petrus het dit weer ontken. 'n Klein rukkie later sê dié wat daar rondstaan vir Petrus: "Jy is definitief een van hulle. Jy is ook 'n Galileër."
71Petrus het hewig begin vloek en sweer: "Die Here weet, ek ken hierdie man van wie julle praat, glad nie!" 72Direk daarna het die haan vir die tweede keer gekraai. Dit het Petrus toe bygeval dat Jesus vir hom gesê het: "Voordat die haan twee keer kraai, sal jy drie keer ontken dat jy my dissipel is." Toe het hy in trane uitgebars.